Néstor Araujo

Néstor Alejandro Araujo Razo (sündinud 29. augustil 1991 Guadalajaras) on Mehhiko jalgpallur, kes mängib kaitsjana Mehhiko kõrgliigaklubis América ja Mehhiko jalgpallikoondises.

Ta alustas klubikarjääri Mehhiko klubis Cruz Azul, mille noorteakadeemiaga liitus ta 2007. aastal. Klubi põhimeeskonnas debüteeris ta 2010. aastal. Aastatel 2013–2018 mängis ta Mehhiko kõrgliigas Santos Laguna meeskonnas. Ta tuli Santos Lagunaga kahel korral Mehhiko meistriks. 2016–17 kevadhooajal valiti Araujo Mehhiko kõrgliiga sümboolsesse koosseisu.

2018. aasta juunis sõlmis ta viieaastase lepingu Hispaania kõrgliigaklubiga Celta de Vigo. Seal mängis ta neli hooaega.

2022. aasta juunis naasis Araujo Mehhikosse, sõlmides lepingu Club Américaga.

2011. aastal võitis Araujo Mehhiko kuni 20-aastaste koondisega juunioride maailmameistrivõistlustelt pronksmedali. Samal aastal tegi ta debüüdi Mehhiko jalgpallikoondises. Koondisekarjääri esimese värava lõi ta 4. juulil 2011 Copa América alagrupimängus Tšiili vastu. Ta on kuulunud Mehhiko koondisse veel 2016. aasta Copa América Centenariol, 2017. aasta FIFA konföderatsioonide karikaturniiril, 2019. aasta CONCACAF Gold Cupil ja 2021. aasta CONCACAF Gold Cupil. Lisaks võitis ta 2012. aasta suveolümpiamängude jalgpalliturniiril Mehhiko olümpiameeskonnaga kuldmedali.

 Saavutused 
Cruz Azul
Copa MX: Clausura 2013
Santos Laguna
Liga MX: Clausura 2015, Clausura 2018
Copa MX: Apertura 2014
Campeón de Campeones: 2015

Kategooria:Mehhiko jalgpallurid
Kategooria:Cruz Azuli mängijad
Kategooria:Santos Laguna mängijad
Kategooria:Celta de Vigo mängijad
Kategooria:Club América mängijad
Kategooria:La Liga mängijad
Kategooria:Sündinud 1991